Sigursteinn Ingólfsson berst sinn fyrsta MMA bardaga um helgina . Sigursteinn fékk nýjan andstæðing á síðustu stundu . Sigursteinn Ingólfsson átti upphaflega að mæta Julian Harris ( 1 - 2 ) á Golden Ticket bardagakvöldinu í Birmingham á laugardaginn . Sigursteinn hélt út í morgun en í gær kom í ljós að andstæðingurinn væri meiddur og gæti ekki barist . Sigursteinn fór því út með von um að fá bardaga og það gekk eftir . Sigursteinn mætir Michael Jones ( 2 - 0 ) í 61 kg bantamvigt en Jones kemur inn með tveggja daga fyrirvara . Upphaflega átti Sigursteinn að keppa í 57 kg fluguvigt en þar sem bardaginn kemur með skömmum fyrirvara fer bardaginn fram í þyngri flokki . Báðir bardagar Jones hafa farið fram í fluguvigt og hefur hann klárað þá báða með uppgjafartaki . Venet Banushi berst einnig á kvöldinu en það verður sömuleiðis hans fyrsti MMA bardagi . Báðir berjast þeir fyrir hönd Mjölnis en um er að ræða áhugamannabardaga . Golden Ticket 13 fer fram á laugardaginn á Englandi en nánari upplýsingar um streymi koma síðar .